Kommissionens beslutning
af 19. april 2001
om finansiel støtte fra Fællesskabet til driften af visse EF-referencelaboratorier på veterinær- og sundhedsområdet (biologiske risici)
(meddelt under nummer K(2001) 1091)
(Kun de spanske, tyske, engelske, franske og nederlandske udgaver er autentiske)
(2001/341/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/12/EF(2), særlig artikel 28, stk. 2, og
ud fra følgende betragtninger:
(1) Der bør fastsættes et finansielt bidrag fra Fællesskabet til de EF-referencelaboratorier, som er blevet udpeget på fællesskabsniveau til at udføre de funktioner og opgaver, der er defineret i følgende direktiver og beslutninger:
- Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(3), senest ændret ved direktiv 96/23/EF(4)
- Rådets direktiv 92/117/EØF af 17. december 1992 om beskyttelsesforanstaltninger over for specifikke zoonoser og specifikke zoonotiske agenser hos dyr og i animalske produkter for at forhindre levnedsmiddelbårne infektioner og forgiftninger(5), senest ændret ved direktiv 1999/72/EF(6)
- Rådets beslutning 93/383/EØF af 14. juni 1993 om referencelaboratorier til kontrol med marine biotoksiner(7), senest ændret ved beslutning 1999/312/EF(8)
- Rådets beslutning 1999/313/EF af 29. april 1999 om referencelaboratorier til kontrol af bakteriologisk og viral kontaminering af toskallede bløddyr(9).
(2) Kommissionens tjenestegrene har foretaget en vurdering af de arbejdsprogrammer og dertil hørende budgetter, som EF-referencelaboratorierne har forelagt for 2001.
(3) Fællesskabsstøtten skal gøres betinget af, at det berørte laboratorium varetager de nævnte funktioner og opgaver.
(4) Af budgetmæssige grunde ydes den finansielle støtte fra Fællesskabet for en periode af et år.
(5) Ved artikel 1, stk. 2, i Kommissionens beslutning 2000/692/EF af 25. oktober 2000 om finansiel støtte fra Fællesskabet til driften af visse EF-referencelaboratorier på veterinær- og sundhedsområdet (biologiske risici)(10) er den finansielle støtte til Frankrig med henblik på de funktioner og opgaver, som skal varetages af Laboratoire de l'Agence française de sécurité sanitaire des aliments, vedrørende analyse og testning af mælk og mælkebaserede produkter fastsat til højst 95000 EUR for perioden 1. januar til 31. december 2000. Ifølge artikel 1, stk. 3, i nævnte beslutning vil beløbet kunne ændres, når resultaterne af en igangværende evaluering foreligger. Resultaterne af evalueringen har været positive, og den finansielle støtte for perioden 1. januar til 31. december 2000 bør tilpasses til de udgifter, det pågældende laboratorium har afholdt i den pågældende periode.
(6) I henhold til artikel 3, stk. 2, i forordning (EF) nr. 1258/1999 finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Artikel 8 og 9 i forordning (EF) nr. 1258/1999 finder anvendelse for så vidt angår finanskontrollen.
(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Fællesskabet yder supplerende finansiel støtte til Frankrig med henblik på de i bilag D, kapitel II, til direktiv 92/46/EØF fastsatte funktioner og opgaver, som i perioden 1. januar til 31. december 2000 skulle varetages af Laboratoire de l'Agence française de sécurité sanitaire des aliments (før benævnt Laboratoire central d'hygiène alimentaire), Maisons-Alfort, Frankrig, der er ansvarligt for analyse og testning af mælk og mælkebaserede produkter.
2. Fællesskabet yder finansiel støtte til Frankrig med henblik på de i bilag D, kapitel II, til direktiv 92/46/EØF fastsatte funktioner og opgaver, som i perioden 1. januar til 31. december 2001 skal varetages af Laboratoire de l'Agence française de sécurité sanitaire des aliments, der er ansvarligt for analyse og testning af mælk og mælkebaserede produkter.
3. Den finansielle støtte fastsættes til henholdsvis 20000 EUR for perioden 1. januar til 31. december 2000 (supplerende finansiel støtte) og højst 135000 EUR for perioden 1. januar til 31. december 2001.
Artikel 2
1. Fællesskabet yder finansiel støtte til Tyskland med henblik på de i bilag IV, kapitel 2, til direktiv 92/117/EØF fastsatte funktioner og opgaver, som skal varetages af Bundesinstitut für gesundheitlichen Verbraucherschutz und Veterinärmedizin (før benævnt Institut für Veterinärmedizin), Berlin, Tyskland, der er ansvarligt for zoonoseepidemiologi.
2. Den finansielle støtte fastsættes til højst 140000 EUR for perioden 1. januar til 31. december 2001.
Artikel 3
1. Fællesskabet yder finansiel støtte til Nederlandene med henblik på de i bilag IV, kapitel 2, til direktiv 92/117/EØF fastsatte funktioner og opgaver, som skal varetages af Rijksinstituut voor Volksgezondheid en Milieu, Bilthoven, Nederlandene, der er ansvarligt for kontrollen med salmonella.
2. Den finansielle støtte fastsættes til højst 135000 EUR for perioden 1. januar til 31. december 2001.
Artikel 4
1. Fællesskabet yder finansiel støtte til Spanien med henblik på de i artikel 5 i beslutning 93/383/EØF fastsatte funktioner og opgaver, som skal varetages af Laboratorio de biotoxinas marinas del Area de Sanidad, Vigo, Spanien, der er ansvarligt for kontrollen med marine biotoksiner.
2. Den finansielle støtte fastsættes til højst 140000 EUR for perioden 1. januar til 31. december 2001.
Artikel 5
1. Fællesskabet yder finansiel støtte til Det Forenede Kongerige med henblik på de i artikel 4 i beslutning 1999/313/EF fastsatte funktioner og opgaver, som skal varetages af laboratoriet under Center for Environment, Fisheries & Aquaculture Science, Weymouth, Det Forenede Kongerige, der er ansvarligt for kontrollen med bakteriologisk og viral kontaminering af toskallede bløddyr.
2. Den finansielle støtte fastsættes til højst 95000 EUR for perioden 1. januar til 31. december 2001.
Artikel 6
Den finansielle støtte bevilges efter følgende regler:
a) Et forskud på 70 % af støtten kan udbetales, hvis modtagermedlemsstaten anmoder herom.
b) Restbeløbet udbetales, når modtagermedlemsstaten har forelagt bilag og en teknisk rapport. Dokumenterne skal forelægges senest tre måneder efter udløbet af den periode, for hvilken den finansielle støtte blev bevilget.
Den finansielle støtte bevilges under forudsætning af, at det arbejdsprogram, EF-referencelaboratoriet har fremlagt for den pågældende periode, gennemføres i praksis.
Artikel 7
Denne beslutning er rettet til Tyskland, Spanien, Frankrig, Nederlandene og Det Forenede Kongerige.
Udfærdiget i Bruxelles, den 19. april 2001.